钦定古今图书集成/明伦汇编/氏族典/第462卷 > 《廖用贤尚友录》 > 顾允成
## 钦定古今图书集成/明伦汇编/氏族典/第462卷 > 《廖用贤尚友录》 > 顾允成

按《明外史顾允成传》：“允成，字季时，宪成弟。性耿介，自
厉名节。举万历十一年会试，十四年始赴殿试。对策
中以郑妃弄威福，言之。执政骇且恚，置末第。会南畿
督学御史房寰疏诋都御史海瑞，允成不胜愤，偕同
年生彭遵古、诸寿贤抗疏劾之，政府谓不当出位妄
奏，夺三人冠带还家。南京御史陈邦科请录用允成”
等。巡按御史复言之。诏许以教授用。允成历任南康、
保定，入为国子监博士，迁礼部主事。三王并封制下，
偕同官合疏谏。帝震怒，以谏者众，知不可尽斥，但报
遵旨行，已而竟寝。未几，吏部尚书孙鑨等以拾遗事
被责，允成谓阁臣张位实为之，上疏力诋。帝怒，谪允
成光州判官。乞假归，不复出。